《南征道中书情二十韵》
明代·皇甫汸

伊昔干明主，相期附俊臣。会逢兴礼乐，诏许奏天人。

要路方晞足，灵台果致身。官嫌楚尹仕，业守鲁儒贫。

讵意违时好，从兹被世屯。怀芳嗟靡托，投璧忌无因。

叶县凫将晚，河阳树易春。省中疲执戟，都下欲埋轮。

章甫空游越，貂裘已敝秦。醒狂丞相笑，长揖列侯嗔。

受辱先关木，图功后徙薪。恩私蒙日月，旅窜困风尘。

贾谊才犹远，虞翻枉未伸。太行非险道，汉水是迷津。

宠失朱颜尽，交移白首新。沈冥颂酒德，诙调论钱神。

倦鸟惟垂翼，枯鱼或纵鳞。自能存北叟，何必让西宾。

秋气看萧瑟，征途事苦辛。平生寸衷在，末俗向谁陈。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。